Et forsøg på at sprænge en silo, der skulle fjernes ved Amagerværket, er gået galt.

Flere omkringstående blev meldt kvæstet ved sprængningen, oplyser Københavns Politi til politiken.dk. Mindst en er blevet alvorligt forbrændt ved eksplosionen. Vedkommende er kørt til Rigshospitalets traumecenter.

To andre er ifølge Region hovedstadens alarmcentral lettere kvæstet.

Udløste storalarm Regionen sendte ti ambulancer og to lægebiler til stedet, da der blev slået alarm. Den blev indtelefoneret ved 08.30-tiden, hvor de blev bedt komme hen til Blok 1.

Der ledes fortsat efter flere kvæstede på stedet.

Københavns Brandvæsen har sendt et stort antal redningskøretøjer til stedet, herunder de såkaldte pionerer, der iført iltmasker kan trænge ind til siloen for at undersøge, om der er flere tilskadekomne på stedet.

Vattenfall vil ikke give oplysninger om ulykken

Værket ejes af energikoncernen Vattenfall, der afviser at udtale sig om episoden, så længe redningsindsatsen fortsat er i gang.

Kommunikationsmedarbejder Jørgen Broen vil ikke oplyse, hvorvidt virksomheden har haft planlagte bortsprængninger i dag.

Han vil heller ikke komme ind på, hvor eksplosionen har fundet sted og ville i første omgang heller ikke sige til politiken.dk, om uheldet påvirker produktionen af energi på værket. Det gør det dog ikke, meddeler han kort efter.

FACEBOOK